Papersnake/gushiwen huggingface dataset:
泊赵屯
孔武仲（宋代）

忆昨省觐趋𤃩川，莱衣拥绿方少年。

艰难险阻俱未历，孟浪勇决唯争先。舟发赵屯犹未饭，有风北起空濛间。

掀摇三山簸五岳，巨浪倒泼东南天。千林向人俱顿仆，两岸过眼真飞鶱。

帆樯回戛河汉底，鹢首俯饮蛟龙渊。跳波溅沫来四面，坐中时得鲤与鳣。

妻啼婢讪殊不顾，兀坐正读逍遥篇。为言方破万里浪，不尔捉月为神仙。

江中逢巨石，颇突为引牵。逡巡水势亦平缓，幸免肝胫输乌鸢。

暮投彭泽宿荒草，神惊魄颤何能眠。自兹稍悟垂堂戒，靴纹才起不敢前。

矜持太过仅无患，往往所至伤流连。乃知老谋与壮事，心胆殊异难兼全。

重来此地畏汹涌，藏舟别浦看漪涟。鱼跳鸥下自可喜，何用蛟鳄饮流涎。

斜阳依依炤草木，夹岸葭菼铺书毡。儿今弱冠昔何有，昔颔无须今皓然。

二十馀年才瞬息，时事几蜕如秋蝉。区区走俗亦何赖，安得尺地巢林泉。
雪中观客夜博
赵汝燧（宋代）

积雪深一尺，堆琼迷山扉。豪客夜排闼，挑灯红炉围。

成枭呼五白，转胜赏四绯。举觞无不釂，寒深酒力微。

姑置博与酒，剧谈木屑霏。坐久更寖阑，疏钟到帘帏。
欲归山留别韩潮州愈偈
大颠（唐代）

辞君莫怪归山早，为忆松萝对月宫。台殿不将金锁闭，来时自有白云封。
为钱世重题悬罄室
王世贞（明代）

钱郎坐我悬罄室，要我为作悬罄篇。我歌欲就须斗酒，君言室中无一钱。

空梁颇受落月色，北窗仅可凉风眠。门前黄叶霜如洗，刺促归来愧妻子。

已少成都学士裘，祇饶东郭先生履。挂壁蟏蛸寒欲堕，当门鸟雀时空喜。

自矜顾恺为前身，丹青在手终不贫。只愁妙画通神去，依旧能生釜底尘。
山塘花神庙观祭代迎送神辞
姚燮（清代）

娭良俪，乘明穹。阴礼具，阳泽丰。大厥造，化者工。浃氤氲，类诚衷。

涖咫尺，讵梦梦？司锄姥，执灌翁。洁巾襚，羌来同。墀下轕，楣上谼。

藻网翠，霞楄红。欂承绀，栭偃彤。牖四八，星辰通。复以道，阿房虹。

袤以廊，连楼骢。翼如砥，冒如幪。堂玉照，城金墉。百级递，窥重重。

綷脩蔼，神所宫。周步障，惟柽桐。冠五伟，秦坛松。森灵卫，雯郁葱。

神𢸰璧，仪妙丰。兜率佛，璎珞胸。女姹女，童婴童。

司简麈，左右从。侍十二，时与调。翩惊鸿，婉游龙。

威宜南，施非东。左思妹，贵嫔封。上官女，隶昭容。为妾素，为倡秾。

为尹邢，大小冯。兔扑朔，雌偶雄。张之柳，谢之蓉。芳兰吹，竞体风。

的莲跗，殆昌宗。流眄交，媚瀜瀜。扬晖笑，秘云踪。絓愁悦，群媟供。

驰百荡，魂惺忪。嗟此豸，洵古娏。膺职守，庑祀崇。酒既陈，神来凭。

猩白唇，驼紫峰。缕吴切，滑湘茸。佐齐酏，粢及麷。楂椰糁，簋有饛。

期饱福，御毋恫。乐既奏，神来悰。縆疏瑟，簴递钟。排笙翅，参差筒。

含唧喁，茹喈嗈。无射正，大吕中。惬窈听，汎乱终。舞既侑，神来雍。

法夔狔，师巴賨。蔷蘼蕤，珩珑璁。横桂绸，芭相纵。六翟眩，两垂慵。

归行部，铭肃恭。乃序齿，戒纷哤。齐鞠𦜕，抱愚惷。

虔祝告，期听聪。伊朱门，敞戟䂌。方丈宴，俨王公。明月林，珊瑚扛。

结麝苏，藐蘅茳。骄九锡，宠华襛。洛阳侯，贬附庸。幻顷刻，珠满笼。

惟尔神，相折冲。伊画楼，婵娟窗。蛾眉稚，矜无双。餐豆蔻，枕水荭。

丁香囊，牢系绒。怨溜钗，晨鬟松。矜插戴，背残釭。奈何燕，可怜虫。

惟尔神，相薰醲。伊酒人，木兰艭。伊公子，桃花騣。帽弹絮，衫剪淞。

打鸳鸯，呼𪇆𪄻。江南春，采采芎。杨叛儿，凄凄侬。

慰将离，狎乍逢。惟尔神，相突撞。尔神来，波琤摐。翡翠翎，飐幡幢。

尔神止，旸曈昽。邀蜜官，絷香鬉。尔神去，飙倥匆。詄荡荡，天门翀。

胡然升，而䲨庞。胡然降，而葱茏。臣不才，惭昧蒙。敢作诗，陈芝房。

朝扶桑，夕崆峒。协萃鬯，宣豫功。太平鼓，鸣逢逢。亿万年，春无穷。
颂古五首
释慧光（宋代）

偷吃油糍，卖弄口觜。
年老成魔，谩神吓鬼。
宋江三十六赞
龚开（宋代）

龙数肖九，汝有九文。
盖从东皇，驾五色云。
句 其二
赵构（宋代）

秋江烟暝泊孤舟。
绿林豪
洪繻（清代）

北风萧萧暮色黄，绿林豪客结成行。腰横宝剑手长鎗，明火杀成胆气强。

来往跳梁何所忌，入室胠箧又探囊。县令闻之无所问，此辈出入已寻常。

此辈亦是游侠客，激而为之无所惜。饥饿驱成到于斯，何以削脧犹未息。

雨露云霓不得施，田畔良苗即蟊蠈。今日作贼胜作官，坐收物力不知艰。

不稼不穑无所事，财帛货贿高于山。
挽东莱先生 其四
邵度（宋代）

鼻祖雍熙政，三传寿国医。至今称巨室，有子号宗师。

白璧埋黄壤，朱门罢素丝。脊令临祖道，无计驻灵輀。
东武怀古 其三
周亮工（清代）

波涛腾处亦飞尘，蜃吐奇怀丽瞩新。霸气纵横秋雨漫，仙风隐约野烟泯。

峰穷碧落争趋海，客到天门欲问津。黔首旧传三万户，不知今剩几秦人。
还丹复命篇 其十二
薛道光（宋代）

火候抽添思绝尘，一爻看过一爻生。阴文阳武依加减，一颗还丹火里成。
处州刘学谕敔乃刘龙洲远孙便道拜龙洲墓于昆山作诗送之
文徵明（明代）

玉峰之阳荒古原，秋草数尺封寒云。诗魂醉魄渺何许，山人尚识龙洲坟。

龙洲先生天下士，曾以危言犯天子。肯缘禄豢倚时人，竟把残骸托知己。

彘肩斗酒意翩然，不见风流三百年。诸孙沿牒下吴船，到此忍不相流连。

当日声华元不改，风雨荒祠俨犹在。祭田修复勤故老，仆碑重立烦贤宰。

旁人怀古尚勤惓，况也博士诸孙贤。源流不隔千里远，椒浆天假今朝缘。

精神恍惚如相授，父老追随为搔首。谁云声迹不相闻，要识忠贤须有后。

宦途南北不终留，片帆又逐浙江流。白云天际渺无极，梦魂常在玉峰头。
再和倒韵
苏颂（宋代）

新植苍筤竹，欣欣若感知。
日阴纷展盖，风韵巧吹篪。
幸对人潇洒，兼依地坦夷。
二年官此者，一日可忘之。
抱节疏仍密，交柯挺复欹，
藂生相友善，特立甚矜持。
长处苔微破，看来露亦披。
凤姿聊侧翅，蛇变但存皮。
莫作恂兵伐，留为介杖骑。
雪霜饶欲冒，雨露已先滋。
初见犹齐架，俄惊渐出篱。
中虚缘物性，外劲是天姿。
比亩虽云少，成林亦未迟。
庙丘当见采，栝羽岂劳施。
鹊尾冠须制，鵷鶵食可期。
拂云思柏悦，盈畹笑兰衰。
任土前书贵，名园此地宜。
纵难听嶰管，肯学唱巴枝。
既许亲斋几，宁辞局甃墀。
更烦勤爱护，有用在他时。
夏日同吴叔思东陂观莲
胡应麟（明代）

若耶之溪五十顷，绿晕红酣画船暝。吴王宫中十万妆，明霞为佩风为裳。

箫鼓参差棹歌发，隔岸清波照罗袜。年少谁家双紫骝，坐看玉腕明中流。

日暮香风四天起，恼杀金陵谪仙子。
将至泗州闻杜鹃声甚急
虞俦（宋代）

长淮准拟濯尘埃，汉节何妨一往回。杜宇不知归路近，树头声急更相催。
拟归田园 其六
张九成（宋代）

出门何所见，桃李漫阡陌。东风自有情，万物各有适。

驱驰丧我真，尘垢投其隙。可怜漫不知，终日常役役。

及其盖棺时，平生无寸绩。达人深了此，名利终无益。
公无渡河
王炎（宋代）

黄河浩浩不可航，腰壶欲渡何其狂。
妪挽翁衣愿无渡，忠爱深言反逢怒。
河流滔滔翁溺死，老妪搏膺泪如雨。
行人劝妪莫痛作，痛伤之极能断肠。
古来复谏多不祥，鸱夷浮江吴国灭，
老臣疽背霸王歇。
守居园池杂题·竹坞
文同（宋代）

文石间苍苔，相引入深坞。
莫撼青琅玕，无时露如雨。
游李少师园十题 其一 松岛
范祖禹（宋代）

孤屿何亭亭，苍松郁相对。池中蛟龙起，天际风雨会。
郊亭
薛能（唐代）

郊亭宴罢欲回车，满郭传呼调角初。

尚拥笙歌归未得，笑娥扶著醉尚书。
围田叹四绝 其一
范成大（宋代）

万夫堙水水乾源，障断江湖极目天。秋潦灌河无泄处，眼看漂尽小家田。
江上度元宵节
袁说友（宋代）

一舟元夕卧孤村，夜半相呼了不应。
说与儿曹休谇语，黄州明日买残灯。
木兰花
杨泽民（宋代）

奇容压尽群芳秀。枕臂浓香犹在袖。自从草草为传杯，但觉厌厌长病酒。

堤上路长官柳瘦。愁在月明霜落后。须知斗帐夜寒多，早趁西风回鹢首。
送李君还秦兼寄怀其舅孔德太史 其四
屈大均（明代）

为予催李汉，文录早成之。往日昌黎婿，而今伯道儿。

全书留太华，副本在京师。作序题前后，芜言不敢辞。
招隐操 招隐
朱熹（宋代）

南山之幽，桂树之稠。枝相樛，高拂千崖素秋，下临深谷之寒流。

王孙何处，攀援久淹留。闻说山中，虎豹昼嗥。闻说山中，熊罴夜咆。

丛薄深林鹿呦呦。猕猴与君居，山鬼伴君游。君独胡为自聊，岁云暮矣将焉求。

思君不见，我心徒离忧。
寄题起莘家义轩
洪迈（宋代）

贞观盛德后，余庆未渠央。
旧闻闽海家，欲纵燕山芳。
教子嗣先训，开轩翼中堂。
地偏市朝远，几净书简香。
先生陈太丘，饭糜百忧忘。
弟子俱羯胡，不闻触屏僵。
一变豪侠窟，遂成争鲁乡。
下车里门外，他年看诸郎。
坐上纡素变，诜诜立冠裳。
我诗自可弦，请以侑壶觞。
送卢主簿
王勃（唐代）

穷途非所恨，虚室自相依。
城阙居年满，琴尊俗事稀。
开襟方未已，分袂忽多违。
东岩富松竹，岁暮幸同归。
寄韶卿
谢翱（宋代）

莫因梅柳忆西湖，且守仙华小隐居。霜木绝怜诸老尽，雨灯动是十年疏。

休官陶令长思友，陋巷嵇康懒报书。衣食有馀休浪出，我愁无地可耕渔。
阆山歌
杜甫（唐代）

阆州城东灵山白，阆州城北玉台碧。
松浮欲尽不尽云，江动将台未台石。
那知根无鬼神会？已觉气与嵩华敌。
中原格斗且未归，应结茅斋著青壁。
游琅邪山寺
张方平（宋代）

一径过萧森，幽提此独寻。俗游殊不意，僧话粗宽心。

役役真何了，空空究竟深。尘劳何日脱，来伴远公吟。
建德县咏怀
高迈（宋代）

日午珍堂吏散衙，不愁鬓雪点乌纱。
讼清犴狱尘封草，人静公庭鸟啄花。
惟愿儿童无冻馁，每令野老劝桑麻。
圣恩未报吾心赤，肯效青门学种瓜。
次韵汪元举以诗觅时季和海棠花栽
史浩（宋代）

一纸淋漓醉墨鲜，锦囊连夜到溪边。搜求仙种宁辞远，恼乱花神不使眠。

弄影未看妃子态，补亡先得少陵篇。明年应向东风里，百绕雕栏玉步连。
谈命
朱松（宋代）

岑寂契心赏，栖迟幸身闲。却扫味道腴，未厌藜藿悭。

久绝子公书，羞访季主关。肯为空际尘，起此胸中山。

历翁推始生，邂逅杯酒间。自今半运中，且作尺蠖跧。

萧萧两鬓发，已白不复斑。功名日以疏，落落难强颜。

譬如坐稳人，正苦步作艰。夸毗付馀子，彼哉谢追攀。
和僧长吉湖居五题其五·渚莲
范仲淹（宋代）

武陵谁家子，波面双双渡。
空积心中丝，未成机上素。
似共织女期，秋宵苦霜露。
送谭远上人
贾岛（唐代）

下视白云时，山房盖树皮。垂枝松落子，侧顶鹤听棋。

清净从沙劫，中终未日欹。金光明本行，同侍出峨嵋。
为大严禅人母比丘尼六十寿
陈恭尹（清代）

四十年前识若翁，闻歌桃叶比花红。而今老作城东母，亲见如来十指中。
题司傅野选君万玉山房卷
阙名（明代）

名园修竹自檀栾，劲节千竿傍药栏。疏影月中摇委佩，轻音云药响琅玕。

纡回似向潇湘绕，杳霭疑从兔苑看。敢对此君犹问主，玉山清彻照人寒。
对雪思山居之时
韩淲（宋代）

烟迷南屏山，冻压竹落涧。幽人纸被软，卧起日已晏。

藩篱鸟雀噪，亦复断藜苋。惨淡诗未成，诗成复何患。
射虎行
弘晓（清代）

山深围广路阸塞，郁葱林木高百尺。人马横邪雁翅排，岚气迎眸寒威逼。

仰看众岫罗如星，层颠俯视曦轮升。合围未毕方前进，忽闻一阵寒风腥。

纵目遥看咸住步，言是山君当歧路。掉尾张牙正负隅，马怯人惊面相顾。

猛兽不除人必残，猎士鼓勇如林攒。相持搏击两不让，岩头立马真奇观。

我皇亲自率禁旅，一箭横胸洞肺腑。从兹恶劣得剪除，扈从诸臣齐蹈舞。

昔闻射虎但耳闻，何似随銮目见真。圣君神武本天纵，盛事应当记史臣。
寄酬顾大嗣宗见怀之作兼简陶柱中缪昭曦
沈起元（清代）

青禽下罡风，笼致湘江濆。岂不慕俦侣，空望湘山云。

湘云若情人，可望不可亲。孤怀凭吊影，含意谁为申。

炎方苦毒热，深甑坐蒸爇。清风忽然至，乃得故人札。

缄封一斛珠，客子泪所结。回环万古心，惆怅经年别。

离别庸何伤，嗟为糊口忙。风尘与霜露，盛年鬓已苍。

饥鹰傍人飞，有翅讵得翔。君母八十余，我父七十强。

有子各贱贫，长倚门闾望。此恨不可道，又见秋风早。

团团白露零，幽兰冷衰草。朝接孤飞鸿，暮偶独语蛩。

飞鸿将我心，缥缈凌长空。乱蛩织我愁，烟月俱朦胧。

牢落天地间，何由托微躬。屈指故友朋，十人九浮萍。

稍喜痴虎头，共此潇湘清。我为磐石止，君作车轮行。

握手良不远，一水徒盈盈。羡君知己多，一室聚兰臭。

陶子何岳岳，青虹落眼后。缪子复耿耿，诗与骨俱瘦。

异乡得同心，新交每逾旧。未知文酒伴，时说狂生不。

待报一函书，难凭双鲤鱼。夫容空采采，江水正愁予。
咏怀十六韵
李纲（宋代）

衰年万事懒，此志有谁知。偶尔出何意，泛然归不迟。

休为鵩鸟赋，幸及荔枝时。水石日在眼，旌旃非所思。

携琴傍松径，置酒俯莲池。粲粲水花净，萧萧风叶披。

忘言聊隐几，得趣剩围棋。天地惨将暮，风云徒尔为。

物华去苒苒，草色自离离。密勿猿鹤侣，迢遥丘壑姿。

亲朋有情话，图书皆吾师。扫室仅容膝，说诗真解颐。

多惭鹓鹭羽，且咏鹡鸰诗。逸少誓独苦，孔君休乃宜。

平生沧海约，岁晚鹿门期。喜近清秋节，那为宋玉悲。
十禽言 其一
何乔新（明代）

行不得也哥哥山，有貙虎水有蛟鼍。铦牙利爪竞塞路，仗剑欲往谁敢过。

劝君归来且高卧，苦竹冈头安乐多。
漂母祠遇冯明思
吴屯侯（清代）

寒云黯黯塞天阴，尊酒相逢见寸心。买得吴钩枉闲却，报恩原只用黄金。
和殷舍人萧员外春雪
徐铉（宋代）

万里春阴乍履端，广庭风起玉尘干。梅花岭上连天白，

蕙草阶前特地寒。晴去便为经岁别，兴来何惜彻宵看。

此时鸳侣皆闲暇，赠答诗成禁漏残。
小春红梅效徐庾体
杨慎（明代）

风池冰未合，云林叶才彫。小梅含紫萼，疏英缀青条。

飘香寒谷含，静影月林遥。绛雪明玄夜，丹霞凝素朝。

美人惜琼树，纤手抚金翘。剪彩添花蕊，横枝当绮寮。

春杯酌鹦鹉，夕幌启鲛绡。鲜妆呈粉艳，醉颊涌红潮。

百和炉烟歇，九枝灯焰消。窗通罗浮梦，帘隔寿阳娆。

笛奏金将落，琴心弄未调。芳华谁与问，秀色自孤标。
喜晤王明府有龄送其之慈溪任
姚燮（清代）

忆昔海变危，经略劳大官。散吏各从军，峨峨貂尾冠。

仰见鸷鸟飞，手攫似可餐。安问悬肘弓，张弛有所难。

驰骤弄白日，意气交腾驩。羁縻图目前，弃金同邱山。

君来勷会计，夙夜凛无閒。鉴末必及本，而能持其端。

明烛了千伪，不紊支度烦。下察隶与倌，未或怨疲瘅。

惜哉立势孤，僚辈多触掸。手抱颖师琴，逆风自鸣弹。

惊火落游枪，掠地骄番汗。城垒一万军，卫拒苦犹单。

君保粮辎行，拇血敢辞殚？风刀剺面痕，夺狐西出关。

招亡集曹娥，亲恤履茅菅。事定论功赏，乞职多援扳。

君职实称勋，益禄何惭颜？慈湖郡西鄙，近亦困凋残。

当令磐石悬，置地砥之安。未及底同乐，先宜识同患。

并非尚苛刻，一一求疮瘢。庶乎气垂毙，猛夺生魂还。

静日菀青柳，涟漪江初澜。送君江棹纡，天镜亸明峦。

神医得扁卢，黎氓复何瘝？耳听口碑俚，其荣逾钩鞶。

作诗聊宠君，谅我戆直言。暗木愁枭鸱，孤鹤垂素翰。
忆潮阳东山
陈宗鲁（明代）

二十年前访石泉，登临曾得侍高贤。水帘不捲聊同坐，云壑无关亦可眠。

碧海周回环大地，文峰联络峙中天。祇今风景宁殊旧，咫尺怀人思惘然。
赋得既雨晴亦佳得佳字课果亲王及诸皇子
弘历（清代）

落照辉西岭，新晴景色佳。龙文湔绿竹，蝉韵亮高槐。

水足新秧插，时和胜赏排。宁宜耽物玩，聊复课书斋。

销暑几方暇，祈年愿略谐。西成期尚远，敢懈劭农怀。
灵岩七咏 其三 双鹤泉
张雍（宋代）

双鹤飞来知几年，至今山腹有泓泉。直应为办高僧供，挹取无穷金湛然。
相见欢 其二
钱斐仲（清代）

听莺听燕听蛩。听征鸿。听到落花时节、雨兼风。

魂梦乱。春已半。未相逢。可是人生长在、别离中。
次陈使君韵三首 其二
洪刍（宋代）

循吏三年借寇君，宾筵春事一番新。中山自可销千日，河朔宁须泥十旬。
挽仁和君胡夫人二首 其一
洪朋（宋代）

共惟南郡族，来配谪仙家。锡土縻天宠，翻经雨佛花。

光华他日喜，牢落暮年嗟。馀庆知难泯，庭兰已茁芽。
凤栖梧
惠洪（宋代）

碧瓦笼晴烟雾绕。水殿西偏，小立闻啼鸟。风度女墙吹语笑。南立破腊应开了。

道骨不凡江瘴晓。春色通灵，医得花重少。爆暖酿寒空杳杳。江城画角催残照。
春兴
吴龙翰（宋代）

闻说春醪熟，提壶唤客尝。
乾坤一酿甕，花气百和香。
新正三首
白玉蟾（宋代）

一番桃李又春风，送古迎今事不穷。
南北故人鸿去外，东西野渡雪晴中。
立秋日后园
韩琦（宋代）

亭馆虽芜胜势存，病襟犹足涤冥昏。晚凉天气秋风入，雨霁园林伏暑奔。

古榭稳骑危岫翠，御流遥泻曲池浑。河鱼未获山芎效，几废良辰命客樽。
和刘原甫省中新菊
梅尧臣（宋代）

华省切星斗，沉沉严燕房。
秋风茂陵孙，种菊烂生光。
天晴蝴蝶飞，上下舞双黄。
刘郎才笔豪，移榻吟在傍。
日晚吏已散，残景上粉墙。
有酒无饮伴，掇英襟裾香。
还思陶渊明，弃官归柴桑。
东篱独此物，盈把恨无觞。
赖有白衣来，好事遗壶浆。
适意各一时，岂乏同舍郎。
次韵张守三首
陈造（宋代）

平时漫诧跳梁去，末势宁逃死弃如。
但遣鲸鲵绝吞噬，茫洋春泽尽嘉鱼。
甲寅西归江行春怀十首 其九
汪莘（宋代）

西湖杨柳欲栖乌，遥想溪山似画图。二月到家寒食近，末梢春境忆西湖。
兰溪道中
宋庆之（宋代）

朝买兰溪船，暮泊香头市。
如何十月天，复此连夜雨。
朔风寒似铁，晓色暗如土。
道行不见人，路哭疑是鬼。
栖栖远方士，忽忽乡心起。
落叶响疏庭，空灯照寒被。
离家能几时，旅况已如此。
茫茫楚山云，渺渺楚江水。
屈指计行程，此去复万里。
乾道壬辰三月十日同叔衍游诸山用邵公济大象阁韵
邓椿（宋代）

□山正南隆，翼蔽如壁垒。白龙舞蜿蜒，漾漾环一水。

最胜锦开舞，□秀当前起。石崩古有句，宁虑英灵止。

东山屹相望，缕脉□□□。佳处更崇窅，顿倍客怀喜。

后岩天下独，人杰尝□光。一门太平瑞，那复论表里。

盛事百年间，继者能□耳。我来□乘酣，借□□□使。

玉树□风前，试把蒹葭倚。
颂二首
释慧南（宋代）

杰出业林是赵州，老婆勘破有来由。
而今四海清如镜，行人莫与路为仇。
呆物三首
贾似道（宋代）

飞虫能鬭体轻盈，拔翅成疮鬭负疼。
可用剪刀裁内翅，自然百战百番赢。
燕余寄月窗兄三首
陈著（宋代）

叶叶征衫来自东，相逢笑语竹窗中。
傍人底死催人去，细雨吹凉一夜风。
游下岩崇封院 其五
程公许（宋代）

清虚堂里话襟期，友似苏黄从可知。墨宝惜无人爱护，漫令绕寺觅残碑。
双梧堂
黄裳（宋代）

好音长引凤来栖，对立薰风可爱时。叶上雨声枝上月，何须焦尾始相知。
寄个梅兄
罗与之（宋代）

朱墨丛中不惮劳，騞然聊试发硎刀。
得时行道官无小，与物为春政自高。
闲对崆峒餐秀色，醉濡章贡助吟毫。
自怜无计相从去，十八滩头泛一舠。
正月二十日，从吴天石处读纬云弟京邸春词，
陈维崧（清代）

早年丧乱曾尝过，复壁为佣。
城旦为舂，儿女宵啼贼火红。
回头旦十年前事，笺恳天公。
衰鬓如蓬，莫遣咸阳又举烽。
离别难
薛昭蕴（唐代）

宝马晓鞴雕鞍，罗帏乍别情难。那堪春景媚，送君千万里。

半妆珠翠落，露华寒。红蜡烛，青丝曲，偏能钩引泪阑干¤

良夜促，香尘绿，魂欲迷，檀眉半敛愁低。未别心先咽，

欲语情难说。出芳草，路东西，摇袖立。春风急，

樱花杨柳雨凄凄。
次韵谢邢九思
陈与义（宋代）

平生不接里闾欢，岂料相逢虺蜮坛。
能赋君推三世事，倦游我蜮七年官。
流传恶语知谁好，勾引新篇得细看。
六月山斋当暑令，风霜独发卷中寒。
陶靖节故里
史夔（清代）

渊明居柴桑，日与庐山对。云何诗百篇，未尝道只字。

乃知作诗者，适然与兴会。譬如日陶然，饮酒非本意。

又如日鼓琴，无弦更高致。想见胸次间，纤尘无障碍。

门柳故萧疏，篱菊亦蕉萃。徘徊墟里烟，慨焉发长喟。
过樊川旧居
韦庄（唐代）

却到樊川访旧游，夕阳衰草杜陵秋。
应刘去后苔生阁，稽阮归来雪满头。
能说乱离惟有燕，解偷闲暇不如鸥。
千桑万海无人见，横笛一声空泪流。
宜城酒
刘攽（宋代）

九酝宜城酒，人传岘首碑。古今情不别，更问习家池。
游兰州制府后园遂登城北望河楼感旧述怀
祁寯藻（清代）

腊日无风天气暄，主人留我游灌园。入门一曲开东轩，回廊夹道交篱藩。

木叶既落枝柯繁，避人鸟雀争腾骞。小亭低槛手可援，连冈起伏如惊蚖。

老圃界画泉潺湲，倚阑聊息腰脚烦。回眺似有双朱轓，乘之可陟城北垣。

拂云楼高云乱翻，黄河直接昆仑源。冰桥践雪车马喧，下有千丈波涛掀。

西来天马通大宛，陇树东指咸阳原。主人危坐客有言，此邦锁钥天西门。

葱岭两道兵四屯，万里一线达帝阍。控驭中外节钺尊，野番回鹘毡裘温。

饥鹰侧目豺虎蹲，边将日醉蒲桃樽。守非其人寇即婚，汉唐得失不敢论。

羁縻之义古所敦，剪其支蔓固本根。南望龙尾余烟墩。

文成祠庙岿然存，天阴似闻铁骑奔。忆昔作客来西垠，开元相国仍有孙。

为我扫径加盘飧，此园朴索真山村。两载日涉穷晨昏，碑字钩勒手留痕。

池水自清河水浑，往事欲说声先吞。年少气猛过孟贲，岂料齿豁头发髡。

人事变化鹏与鲲，旧游重历皆君恩。论交四海如弟昆，吾舌岂为主人扪。

归来冻月侧金盆，他日更约看朝暾。
邵武杨指挥渔樵问对图
王佐（汝学）（明代）

樵问渔，小舟撒网有鱼无。夜来风雨暗江湖，我独怜君生涯孤。

渔者答，听我言。世间万物盈眼前，物物有主司其权。

苟非我有不得专，毫釐欲取须用钱。惟我生涯大无外，所取随缘无禁戒。

我网所得即我鱼，谁为江湖分限界。任公连鳌近虚怪，吕望非熊今安在。

得沽酒且高歌，长弄烟波卒年岁。渔问樵，青山多少木惟乔。

人皆采枚君采条，君之生涯最无聊。樵者答，为我听。

世间万物眼前盈，物物有主司其衡。苟非我有不得争，毫釐欲取须价平。

惟我生涯不用买，山山为我供樵采。只如天地供蚁封，蚁口岂能亏厚载。

王质神仙漫云尔，买臣富贵蚊过耳。何如负薪行且歌，一曲归来暮山紫。

童子评，惟道许。我有言，君记取。忆昔沙尤用军旅，武阳近郊多狗鼠。

此时鸡豚不得安，况乃渔樵闲浪语。我心只愿杨将军，为此溪山作张主。

使汝渔樵各安堵，清时问对山水里。渔樵欣然长啸去，山青水绿无寻处。
凌虚阁避暑玩月四首 其三
罗爱卿（元代）

手弄双头茉莉枝，曲终不觉鬓云欹。佩环响处飞仙过，愿借青鸾一只骑。
赠幽谷老人
蔡向（宋代）

芒鞋踏破两淮尘，梦断郸邯郸迹未陈。
唳鹤啼猿犹有恨，岩花涧草总相新亲。
三生顿悟旧缘在，一笑还惊熟处新。
瓶钵剩添风月满，与君同是再来人。
祥符寺大梅一树临水初开
孙觌（宋代）

石梁茆屋雨苍苔，春风一笑冰容开。微澜浸月卧疏影，一枝的容横江梅。

含情不语立雪久，飞步欲去凌波回。纷纷红紫莫浪出，我欲楚些招归来。
与元丹丘方城寺谈玄作
李白（唐代）

茫茫大梦中，惟我独先觉。腾转风火来，假合作容貌。

灭除昏疑尽，领略入精要。澄虑观此身，因得通寂照。

郎悟前后际，始知金仙妙。幸逢禅居人，酌玉坐相召。

彼我俱若丧，云山岂殊调。清风生虚空，明月见谈笑。

怡然青莲宫，永愿恣游眺。
赠余子畏
陈藻（宋代）

相识红泉旧日多，年年地上渐消磨。
眼青好我今无几，头白逢君喜若何。
纵道索居无伴侣，却能默悟自雄豪。
细君扫去床书怒，笑答为儒合诋诃。
颂一百则
释重顯（宋代）

孤危不立道方高，入海还须钓巨鳌。
堪笑同时灌溪老，解云劈箭亦徒劳。
雍台歌
温庭筠（唐代）

太子池南楼百尺，入窗新树疏帘隔。黄金铺首画钩陈，

羽葆停帘拂交戟。盘纡阑楯临高台，帐殿临流鸾扇开。

早雁惊鸣细波起，映花卤簿龙飞回。
霁后登水云阁凭栏偶成
李曾伯（宋代）

雨过云烟幕，天成水墨屏。
江添半篙绿，山失数峰青。
某寺藏松坞，谁舟系柳汀。
杜鹃声正急，那对夕阳听。
送邹德章教授之官合淝二首 其一
刘一止（宋代）

晚色溪亭路，风帆去莫遮。交情寄桑落，离恨渺天涯。

志行今谁及，声名莫谩誇。淮人问规范，说似道乡家。
和马宜州卜居七首·复斋
王炎（宋代）

哲人欲不丧道，昧者是难胜非。
学贵复之不远，在知心体危微。
剪彩
沈佺期（唐代）

宫女怜芳树，裁花竞早荣。寒依刀尺尽，春向绮罗生。

弱蒂盘丝发，香蕤结素成。纤枝幸不弃，长就玉阶倾。
奉寄黄端冕用送子才韵
周紫芝（宋代）

至言如秋霜，既肃百草腓。谄谀忘中正，千古良同归。

倘无鲠槩士，举世将畴依。衮职或可补，鼎镬安得违。

所以长沙傅，恸哭为时悲。谠语数十上，子今有馀晖。

我欲从之游，周道苦倭迟。倭迟不足惜，子言愿无遗。
咏史下·明帝四首
陈普（宋代）

咸通昏主如桀纣，青龙英君翻不如。
关雎螽斯浑未识，鹊巢那得不鸠居。
和圣美三岔铺留题
范纯仁（宋代）

今日天涯同一笑，当年泽畔共长吟。还朝未复中台职，报主长存国士心。
杜门
陆游（宋代）

寂寞山深处，峥嵘岁暮时。
烧灰除菜蝗，送芋谢牛医。
笕水晨浇药，灯窗夜覆棋。
杜门君勿怪，迟暮少新知。
浣溪沙
晏几道（宋代）

翠阁朱阑倚处危。夜凉闲捻彩箫吹。曲中双凤已分飞。

绿酒细箫消别恨，红笺小写问归期。月华风意似当时。
彩云归·蘅皋向晚舣轻航
柳永（宋代）

蘅皋向晚舣轻航。卸云帆、水驿鱼乡。当暮天、霁色如晴昼，江练静、皎月飞光。那堪听、远村羌管，引离人断肠。此际浪萍风梗，度岁茫茫。
堪伤。朝欢暮散，被多情、赋与凄凉。别来最苦，襟袖依约，尚有余香。算得伊、鸳衾凤枕，夜永争不思量。牵情处，惟有临歧，一句难忘。
六和塔访陈右司
连文凤（宋代）

空山木落欲何归，渺渺黄尘污客衣。自叹冯唐今已老，世无刘表孰堪依。

炉中丹火工夫浅，篱下文章气燄微。幸识贞元旧朝士，钱塘江上语残晖。
夜闻湖中渔歌
陆游（宋代）

梦回一灯翳复明，卧闻湖上渔歌声。
呜呜乍低忽更起，嫋嫋欲歌还微萦。
初随缺月堕烟浦，已和残角吹江城。
悲伤似击渐离筑，忠愤如抚桓伊筝。
放臣万里忧国泪，戍客白首怀乡情。
峡猿失侣方独宿，沙雁垂翅犹遐征。
巴巫竹枝短亭晚，潇湘欸乃孤舟横。
世间此恨故相似，使我百感何由平！
偶成 其三
韩淲（宋代）

出处升沉地，中年付短歌。世情时转变，人事日销磨。

荡寇声虽在，平戎意尚多。山空流水急，啼鸟下烟萝。
谢人惠星冠
黄希旦（宋代）

学道多年尚屈蟠，岂胜仙伯赠峨冠。晓簪乍觉星攒顶，夜戴偏宜月满坛。

对鉴宁烦朋友正，避时羞为利名弹。豫思他日云林下，轻罩纱巾鹤发寒。
送紫阳僧归庐岳旧寺
杜荀鹤（唐代）

紫衣明主赠，归寺感先师。受业恩难报，开堂影不知。

松风欹枕夜，山雪下楼时。此际无人会，微吟复敛眉。
司徒侍中宋宣献公挽词五首
蔡襄（宋代）

怀道初名世，乘时遂致君。
平分百年算，中据两台文。
行翣连寒树，凝笳上晚云。
路人那得识，挥涕指幽坟。
寄罗机宜竟陵督捕六首
项安世（宋代）

共是天家赤子，可怜地下游魂。
去草固嫌滋蔓，遏流须藕澄冰。
立秋後
苏辙（宋代）

伏中苦热焦皮骨，秋後清风渥肺肝。
天地不仁谁念尔，身心无著偶能安。
诗书久为消磨日，毛褐还须准拟寒。
谩许百年知到否，相从一日且盘桓。
送赵侍御归上都
岑参（唐代）

骢马五花毛，青云归处高。霜随驱夏暑，风逐振江涛。

执简皆推直，勤王岂告劳。帝城谁不恋，回望动离骚。
遣怀
刘应时（宋代）

自笑平居气吐霓，桑榆暮景转凄迷。
纵云举世无青眼，敢忘终凄诵白圭。
风蕊弄香依水出，冻云衔雪压檐低。
儿童不识人怀抱，苦傍寒窗读凤兮。
送梨与刘镇抚
蓝仁（明代）

自得佳名百果宗，累累几度熟秋风。树根频扫林无蚁，竹叶重遮谷有蜂。

挥刃即看冰片落，登盘唯恐雪花融。野人久念将军渴，远递双筐手自封。
春日风雨
智生（清代）

何事催春去，残红逐雨飞。飘风无处所，来岁可能归。
再叠
仇远（元代）

老景存三乐，浮生付六如。
是非忘马指，憎爱任乌胥。
故里仍饥馑，清流例阔疏。
有人风雪外，诗在断桥驴。
满江红（坐间用韵赠朱守）
赵善括（宋代）

腾茂飞英，分忧愿、自然风力。千里静，江山改观，羽旄增色。林下风清公事少，笔端雷动奸豪息。听宴香、深处笑声长，文章客。

丹诏自，天边得。宣室对，君心忆。趁良辰高会，履珠簪碧。和气回春徵酝酿，政声报最惟清白。看挥毫、万字扫云烟，吴笺湿。
避暑山庄三十六景诗 其二十五 远近泉声
弘历（清代）

凿石布垂瀑，酾流帛裂湖。泉堪傲虎趵，峰得号香垆。

偶在参天一，间凭味道腴。醉鱼时蹙浪，上下溅明珠。
庞德公
潘音（元代）

高士遗踪尚可寻，襄阳城外閟幽林。久知轩冕浮荣薄，已卜耕锄乐趣深。

麟阁不图丘壑相，鹿门应遂白云心。千秋事与人俱往，满目松楸带夕阴。
与欧阳询互嘲（无忌嘲询）
长孙无忌（唐代）

耸膊成山字，埋肩不出头。谁家麟角上，画此一猕猴。
次韵和曾子固舍人二首 其一
陆佃（宋代）

阊阖晨开玉殿浮，灵鳌不动海波柔。是般仙果三千岁，一样春风四百州。

鸾扇影寒裁就月，蜃炉香煖结成楼。从今不顾瑶池宴，閒却西巡八骏骝。
对月分韵得清字
张继先（宋代）

碧霄澄彻素芒清，一片多情四海明。
花院空庭冷香里，羽人心胆欲寒生。
送俞君实十首以长因送人处忆得别家时为韵 其三
朱晞颜（宋代）

秋风吹客帆，江上遥相送。明月更多情，来照离人梦。
秋怀 其四
卫宗武（宋代）

衰质蒲柳如，日夕就枯槁。往梦桃李春，其能几日好。

志业亦无成，飘零逐衰草。浮荣岂足怀，妄念犹风扫。

陈言亦刊落，损学而促道。誓当与世违，山林以终老。
又答行可
王十朋（宋代）

道造精微更有文，绛侯应愧不如君。试将武事论诗笔，句法严于细柳军。
霜降日同冯欧诸君子登西台
李英（清代）

海燕回，塞鸿来。千山丛桂发，三径菊花开。逸客招携频载酒，联镳乘兴共登台。
江城子·与诸年少论缠足
曾廉（清代）

碧湘宫外妙高山。过墦閒。踏青还。无限仙人，我只爱弓弯。

步步还花谁得似，身袅袅，影珊珊。

老夫好事不能閒。与潘安。说红颜。时世风流，忒不中人看。

若使当今谈古事，管窟易，茹毛难。
西子妆 端阳节近，偶感旧游，用梦窗韵
叶大庄（清代）

栀盝油干，兰盆粉褪，梦冷螺峰香雾。水边人影酒边人，记停舟、画桥西堍。

荷翻柳舞。总莫把、萍踪绾住。最伤情恁满斟蒲酿，归期何许。

花时误。镜里红颜，又被春带去。火榴如血日如年，伴午眠、北窗高树。

扬州旧句。蒿艾朱门空赋。负佳辰、闷坐萧斋听雨。
宿扬州水馆
李绅（唐代）

舟依浅岸参差合，桥映晴虹上下连。轻楫过时摇水月，

远灯繁处隔秋烟。却思海峤还凄叹，近涉江涛更凛然。

闲凭栏干指星汉，尚疑轩盖在楼船。
洞霄宫
成无玷（宋代）

我欲观太华，一笑凌险阻。灭迹恨未果，衰容遽如许。

东南岂不佳，泉石閟灵府。未访潜山源，且寻天目乳。

一峰拔地起，离立谁敢侮。千岩绝附丽，万壑失媚妩。

有如人中杰，羞与绛灌伍。翠箬藏丹砂，石洞飞白鼠。

游人倦登陟，异境何由睹。振衣临绝顶，云外听天语。

仙人傥予迎，从此遂轻举。
史太师入觐赐带以不知官高卑玉带悬金鱼为韵
释宝昙（宋代）

冠以新故爱，履以弊故捐。
锱铢在人手，吾衡亦徒悬。
陪道先兄游麻源辄赋二小诗 其一
吕南公（宋代）

借得篮舆便出城，山光门外望西行。昨宵偶雨路尘少，今日好风林霭轻。

有竹人家庭院秀，避驺樵客面颜生。溪田桥北驼鞍岭，犹记当年志未平。
居室甚隘而藏书颇富率终日不出户
陆游（宋代）

椰子微躯有百穷，平生风际转枯蓬。
岂知蝉腹龟肠後，更寄蜂房螘穴中。
学俭久判羹不糁，惮烦惟欲寐无聪。
积书充栋元无用，聊复吟哦答候虫。
缘识
宋太宗（宋代）

偃亚松，笔迹高，
来更妙，甚奇特，
三十年前曾收得。上下度量有短长，
平头一样青烟色。半枯半嫩小枝斜，
节风阴石皆法则。左隈右倚四维绝，
悬在书堂谁分别。喝起诸山未是奇，
千年鹤坐方可说。根蟠龙，
笼春雪，团团引出桂华月。
暗聚风生欹枕观，驱逐邪魔无情灭。
若在灵山片时久，感动天人师子吼。
扫教心地起自然，好看纵横如意手。
偃亚松，偃亚松，
或真个。生在深谷，
为栋梁之异木。任从霜雪推残，
终归众人之瞻瞩。
再续前题备述园林仙石之胜兼送领军入觐
成鹫（清代）

块然之指迹删笔，澹宁主人神仙骨。眼中之石意中山，地上之仙天上物。

三人相对成一人，奇仙怪石遥相亲。未曾品仙先品石，巉岩磊落通精神。

英峰苍翠宣峰洁，大理黑白湖山皴。主人兼爱无彼此，搜罗合作席上珍。

五丁拔山出远岫，千夫飞挽归城闉。安排布置得宜称，低昂俛仰由天真。

选工追琢备众巧，床屏几案光鳞鳞。砚北古松出天目，白石堆盘美如玉。

拳枝侧干类风斜，虬鬣龙鳞映华屋。屋边凿石作清池，类聚群分饶水族。

金鬐吹沫槿仙红，银甲摇波莎草绿。绿莎红槿互婆娑，掩映池中双芰荷。

亭亭独立群芳表，中虚外直无偏颇。远风吹香满四座，芝兰同室葆天和。

黄仙翠竹写情性，蜀茶仙杏连根科。古桂含香待明月，腊梅先雪凌高柯。

百仙丛里桐仙实，大树门庭玉树多。玉树高承仙掌露，南天桢干标铜柱。

汉台待筑上林春，主人骑马朝天去。临川磨剑逐风云，华亭返棹随烟雾。

沉吟三笑别居亭，前路云泥怅延伫。许留仙石与山人，相伴衡门慰迟暮。
睢阳学舍书怀
范仲淹（宋代）

白云无赖帝乡遥，汉苑谁人奏洞箫。
多难未应歌凤鸟，薄才犹洞赋鹪鹩。
瓢思颜子心还乐，琴遇钟君恨即销。
但使斯文天未丧，涧松何必怨山苗。
寄罗廷扬
张觷（宋代）

曾闻避世门金马，何事逃名寨石牛。四海重湖今鼎沸，可能同上岳阳楼。
乱后初归里中 其二
陈肇兴（清代）

平芜一望绿连天，白骨槎枒尚满田。莫道近乡情更怯，来人相对也潸然。
除日
苏辙（宋代）

年年最后饮屠酥，不觉年来七十馀。十二春秋新罢讲，五千道十适亲书。

木经霜雪根无蠹，船出风波载本虚。自怪多年客箕颍，每因吾党赋归欤。
李君美夫妇挽诗二首
陆文圭（元代）

一死人谁免，如君独要衰。
离莺不忍诀，止鹏并成噗。
从吏聊翩去，槿车寂寞回。
渊明本无疾，早岁赋归来。
二月二日席上赋
贺铸（宋代）

仲宣何遽向荆州，谢惠连须更少留。
二日旧传挑菜节，一樽聊解负薪忧。
向人草树有佳色，带郭江山皆胜游。
载酒赋诗从此始，它年耆老话风流。
荔支盛熟四绝
刘克庄（宋代）

牡丹姚魏荔方陈，欧蔡亡来罕识真。
纵使有文堪续谱，未知楷法属何人。
次范无外孙花翁游法喜寺韵二首
叶茵（宋代）

江流环合路纡回，香火千年地少埃。
佛法本从方寸起，逢人刚道自西来。
未晴
梅尧臣（宋代）

未晴初止雨，蒸润尚侵衣。
缺月如羞出，荒云不肯归。
杏花朱欲绽，梅萼雪将称。
远鴈来何急，冲风湿翅飞。
北楼感事
王禹偁（宋代）

北楼出林杪，登览开病姿。
旁带滁州城，雉堞何逶迤。
下人刺史宅，却临统军池。
伊予翰林客，失职方在兹。
两衙簿领外，尽日吟望时。
晚窗度急雨，夏木交繁枝。
淮南气候殊，经秋啭黄鹂。
檐前有山果，采掇亦甘滋。
樽中有官酝，倾酌任醇醨。
忘机得真趣，怀古生远思。
念昔李太尉，落落邦家基。
下笔到西汉，料兵如六奇。
谪官来此郡，郁郁时一麾。
尝作怀嵩楼，记文悲盛衰。
甚得进退理，深明祸福机。
未几再入用，斯言忽如遗。
君恩匪胶柱，天殃若影随。
六月万里行，炎荒竟不归。
功成又名遂，不退将安之。
姑以人事较，忽凭天命推。
矧予草泽士，被褐复羹藜。
谬因弄文翰，八载侍丹墀。
三入承明庐，古人期并驰。
玉堂百日罢，所累非文词。
强仕未为老，望郎不为卑。
淮边永阳郡，人物自熙熙。
费用量所入，豊约从其宜。
一妻本糟糠，不识金翠施。
三男无庶孽，讵爱纨绮赀。
甘贫绝诛求，易退无羁縻。
五十拟归耕，何必悬车期。
且予望卫公，云龙与山麋。
唐贤昔际遇，文雅道光辉。
进士取将相，易于俯拾棋。
自从五代来，素风已陵迟。
干戈为政事，茅土输健儿。
儒冠筮仕者，仅免寒与饥。
至今明圣代，此风犹未移。
自无经济术，乌用碌碌为。
归欤复归欤，无忘北楼诗。
同年王中甫挽词
苏轼（宋代）

先帝亲收十五人，四方争看击鹏鹍。如君事业真堪用，顾我衰迟不足论。

出处升沉十年后，死生契阔几人存。他时京口寻遗迹，宿草犹应有泪痕。
石通直挽词
楼钥（宋代）

籍甚新昌族，直成万石家。
源流端有自，悃愊更无华。
奉职冰同洁，持身璧不瑕。
庆门传未艾，兰玉茁新芽。
和吴九王二十八雪诗
韩维（宋代）

方冬气潜温，得晚阴始重。
狂随风力翻，怒若云面涌。
中微玉霏屑，后盛毛纷氄。
寒光动城阙，甘滋入田垄。
鹏骞海水飞，骥愤盐车覂。
索楼巧作层，覆道高城甬。
群方破昏雾，万物被光宠。
涂歌涵太和，送贺仰高拱。
判官坐丞华，赋诗掩垂陇。
貂裘拥宵谈，金杯落晨捧。
此兴吾不薄，君门旦当踵。
访友人道中作
岑徵（明代）

寒塘梅节忆招携，十里山程信杖藜。独客路迷残雪里，故人家住乱峰西。

孤烟发处茅檐出，黄犊归时返照低。垂兴不知筋力倦，拟将清话到鸣鸡。
点绛唇·花信来时
晏几道（宋代）

花信来时，恨无人似花依旧。又成春瘦，折断门前柳。
天与多情，不与长相守。分飞后，泪痕和酒，占了双罗袖。
喷玉矶
陈武（宋代）

朝借仙岩游，暮借仙岩宿。
一洐流不穷。长年看不足。
颂古三十三首
释师观（宋代）

百丈卷席，马祖升堂。
作麽作麽，验尽当行。
步溪头
赵蕃（宋代）

草软沙平路不泥，岸巾扶策步循堤。
江南春事信能早，正月已闻林鸟啼。
所居有梅一株在堂东荒秽中正月二十六日已谢矣二首 其一
张耒（宋代）

平生常恨逢梅少，及对江梅无好诗。寂寞荒山少风味，直须云鬓插斜枝。
依韵和表臣先春亭
梅尧臣（宋代）

杂花红间白，远树短参长。
天近春归疾，城高地易凉。
千寻浮远水，五两动连樯。
置酒未终乐，山烟生暝隍。
和顾倚平岁暮移寓感怀
黄湂（清代）

风尘岁月易推迁，合使襟怀日洒然。湖海逢人机未息，邯郸得路梦难圆。

情萦松菊存三径，墨洒烟云绕数椽。坐对牙签耽逸兴，笑他牛背用蒲鞯。
望海潮（为富枢生朝寿）
张元干（宋代）

麒麟图画，貂蝉冠冕，青毯自属元勋。绿野旧游，平泉雅咏，霞舒烟卷朝昏。风月小阳春。照玳筵珠履，公子王孙。雪度崧高，影横伊水庆生申。

早梅长醉芳尊。况中兴盛际，宥密宗臣。琳馆奉祠，金瓯覆字，和羹妙手还新。光射紫微垣。看五云朝斗，千载逢辰。开取八荒寿域，一气转洪钧。
留题李侍御书斋
许浑（唐代）

昔话平生志，高斋曾见留。道孤心易感，恩重力难酬。

独立千峰晓，频来一叶秋。鸡鸣应有处，不觉泪空流。
偈颂三十四首 其二十一
释如净（宋代）

龙生龙，凤生凤，指天指地独称尊，老鼠养儿巡屋栋。

共将恶水蓦头浇，万两黄金也合消。
开州道中逢王子严中散惠诗依韵和之
冯山（宋代）

经年东北望阳台，阻奉从容一笑开。良会俱从江上得，清风潜向坐中来。

诗成不倦乘閒写，酒好何妨尽醉陪。百老篇章今少见，满怀归去重琼瑰。
【双调】朝元乐
刘伯亨（元代）

柳底风微，花间香细。作阵蜂儿惊起，偷香酿出残花蜜。成群燕子交飞，掠
波闲补巢泥。日升林光莹，雨洗山明媚，雕轮绣鞍作对儿家来，也那没乱杀我伤
春意。
【锦上花】懒展星眸，倦梳云髻。怅望雕鞍，粉郎何日归？寂寞兰堂，玉人
长夜悲。千里相思，一春辜负矣。断钗孤凤忧，破镜只鸾栖。恨锁难开，紧封愁
眉。夜永难捱，教我减削玉肌。恨结难松，牢拴病体。
【清江引】自他那枕边说别离，巧舌头甜如蜜。三春有归期，四月无消息，
谎人情一星星不记得。
【碧玉萧】那话儿休题，憔悴减香肌。这病儿禁持，松钏褪罗衣。只自知，
心情事诉与谁，命运乖，是这姻缘匹配，不由人长吁气。
【沙子儿摊破清江引】可意的金钗，何曾簪云髻？可意的花钿，何曾贴翠眉？
可意的纱衣，何曾傍香体？科场去几时，薄情间千里。他闪的我凄凉，我为他憔
悴。强步上凉亭，晚风清似水。好景宜多欢会，藕花荡红香，荷叶摇青翠，故人
他未来秋到矣！
【海天晴】流光转顺波，岁月更浮世，人生有限杯，昏晓又相催。晓来昨朝，
老似今日，呀，白发故人稀。
【一机锦】人生好百年，几能三万日？常言七十稀。将往事思惟，二十三十，
妙龄之际。四十将已及，早减了容仪。
【好精神】七月七，牛郎织女期。好相别，还相会，一年一度不差别。则这
天象有姻缘，世人无恩义。在他乡结新婚，与别人为娇婿。
【农乐歌摊破雁儿落】皆是为功名，总是愁萦系。莺燕得交欢，鸾凤不相配。
往来鱼雁多，展转音信稀。天涯人未来，江头马不嘶。含恨对秋光，洒泪流寒溪。
凉凄凄潇潇风雨催，冷阴阴穰穰芦花底。看平原则见丹枫木叶飞，望长堤又见金
井梧桐坠；看平原又见丹枫木叶飞，望长堤又见金井梧桐坠。闹啾啾蝉鸣紫桂阶，
絮叨叨蛩唧黄花砌。呀，看芙蓉没况向南池，饮茱萸无分赏东篱。见如今老菊匆
匆瘦，赤紧的新梅渐渐肥。刀尺临逼，正这头裁那头差了活计。针线拘系，缝半
边忘半边，错了见识。
【动相思】恹恹白昼长，楚楚黄昏细。懒行入绣闺，羞揭开罗帏。怕闪开这
秋波，这秋波翠两弯；愁解放这春风，这春风玉一围。无倒断的凄凉凄凉，无寐。
甜腻腻的恩情，苦恹恹伤悲，多情翻做了相思忆。正是愁萦系，瑞雪缤纷坠。
【沽美酒带太平令】舞琼花乱点衣，飘玉雪絮沾泥，这雪他初下霏微则是后
渐疾。赤紧的风踅的雪急，白茫茫漫野平堤，似玉琢就瑶天大地，粉妆成峻岭深
溪，银磊就高台短砌，这场雪下的来奇异。呀，一任教乌啼，马嘶，牧牛人远归
在只径里。天也，不见影只闻的些声势。
【三犯白苎歌】这天气好难为，寒朔暮怎生教人捱过的。毡帘荡荡穿风力，
纱窗闪闪透寒威。兽炭火从炉上烧，羊羔酒泛杯中美。自寻思，闲究理；自寻思，
闲究理：在地上者天，在天下者地。净眼看其中，万物原来皆二气，在一生居一
体。得一时过一日，咨嗟人去不归兮，无聊长叹息！看别人好夫妻，看别人好夫
妻，相呼相唤相谐觅。尽将心事向人言，衷肠难尽矣。咨嗟人去不归兮，无聊长
叹息：衣有衣，食有食，穿者任意穿，吃者任意吃，爱他人年少双双美。咨嗟人
去不归兮，无聊长叹息。
【挂搭序】飘飘四季过，迢迢一年矣。恨他和气暖如春，盼我冰霜凉似水。
羞对双凤枕，怕见孤鸾帏。热残病体，谁问将息？睡损孤身谁温被？漫漫黑海向
东流，总是相思泪。
【余音】则为这寄书人不至伤心碎，把离愁撇入在湘江内。无缘咱孤枕独眠，
染病耽疾。唱道信杳音稀，生拆散鸳鸯，全废寝忘食，便做死到黄泉我可也忘不
了你！
风火径有警纡道陟崇而行
黎伯元（元代）

叱驭上险巇，披葺入菑翳。向来轻车路，豺虎有吞噬。

王事何能安，劳形心孔悸。前登崖壁峻，下陟石路细。

羸马付仆夫，蹉跌忧困弊。蛇蟠尚回转，猱度姑少憩。

梯凳迹暂离，荆棘牵衣袂。出山见樵牧，相见如相慰。

及兹履康庄，巅崖悯劳瘁。平山方寸地，坦坦无拘系。

艰难有时遭，浇漓嗟季世。人心甚太行，所遇尤可畏。

念此夜达晨，归田宜早计。
赋得逍遥游送邬子远山人
徐熥（明代）

逍遥非避世，只是爱清闲。
汎月渡千涧，随云过几山。
游同僧共往，倦与鸟俱还。
踪迹多湖海，故园长闭关。
谢尹绿坡见访
王镃（宋代）

棕鞋闲踏软红尘，道眠青山认得真。
不是江湖相识者，谁来泉石访幽人。
夜寒草屋三更雨，心事梨花一片春。
莫笑家风太枯淡，地垆温酒话逃秦。
水调歌头 其八 桂林中秋
张孝祥（宋代）

今夕复何夕，此地过中秋。赏心亭上唤客，追忆去年游。

千里江山如画，万井笙歌不夜，扶路看遨头。玉界拥银阙，珠箔卷琼钩。

驭风去，忽吹到，岭边州。去年明月依旧，还照我登楼。

楼下水明沙静，楼外参横斗转，搔首思悠悠。老子兴不浅，聊复此淹留。
俞成大送新芋
洪咨夔（宋代）

谢三郎女败蓑衣，褴缕中藏玉雪肌。柱下莫愁无乳媪，秋风得此可忘饥。
七十九吟十首
刘克庄（宋代）

适闻有诏追阳子，又说厚礼迎申公。
莫教涑水疑四皓，且伴横渠吟八翁。
春游
释行海（宋代）

芳菲时节思悠悠，快与风光汗漫游。
万物不如花富贵，一春唯漫蝶风流。
仙曾许我黄金骨，天下饶君白雪头。
随处是家随处客，夜来何事梦沧洲。
赠卜者丁生
任希夷（宋代）

谁识辽东丁令威，眼看世事熟兴衰。
百年判我天休问，一笑相逢酒共持。
木芙蓉
释辉（宋代）

霜深才吐艳，日暮更饶红。
掩映残荷浦，冯夷败菊业。
挽薛艮斋
何伯谨（宋代）

剀切忧时论，慈祥济物心。
贾生年尚少，平子虑何深。
徒抱经纶志，俄闻讣告音。
朔风传薤挽，谁不泪沾襟。
儿子召试后忝窃收录遂蒙钦改庶吉士留学翰林
祝允明（明代）

文帝弘谟远，明王懋举初。望应非曲学，功欲得真儒。

给膳摅文思，休朝读秘书。养成台辅地，嗟尔意何如。
杂咏下 灌园亭
洪适（宋代）

好手善和羹，非才当抱瓮。加点苜蓿盘，丁宁及时种。
采荔二绝 其一
刘克庄（宋代）

日三百颗沃馋涎，肘后丹方勿浪传。晚与放翁争旷达，荔枝颠向海棠颠。
晓雾行
李新（宋代）

山川蒸空气充塞，宇宙冥冥昼昏黑。
九州四海安在哉，出门寸步迷南北。
赤乌觜距非不刚，执辔神人身更长。
胡为柔濡甘隐翳，坐令万里无晶光。
我欲奋袂挥霜刀，恨身无翼愁天高。
茫然一身不可断，力微援寡诚徒劳。
安得长风生海边，扫院氛秽开青天，
葵藿倾心知所向，共看白日当空悬。
甲子门
彭举（宋代）

忆昔龙舟驾海涛，六飞曾此拥旌旄。雨中谢峡青山暮，岛外厓门白浪高。

岸草旧埋金箭镞，浪花新逐锦征袍。可怜成败皆陈迹，故垒残营翳野蒿。
宿斗山奉真宫
文同（宋代）

山形如斗势坡陀，魁枕杓携万尺高。
近世无人知火枣，当年有客得蟠桃。
灵蟾尚隐凝琼髓，神鹤常归堕玉毛。
一夜杉松响天籁，满空疑是奏云璈。
大酺 感春
赵文（宋代）

正宝香残，重帘静，飞鸟时惊花铎。沈思前梦去，有当时老泪，欲弹还阁。

太一宫墙，菩提寺路，谁管纷纷开落。心情浑何似，似琵琶马上，晓寒沙漠。

想筝雁频移，钏金度瘦，素肌清削。

相思无奈著。重访旧、谁遣车生角。暗记省、刘郎前度，杜牧三生，为何人、顿乖芳约。

试把菱花拭，愁来处、鬓丝先觉。念幽独、成荒索。何日重见，错拟扬州骑鹤，绿阴不妨细酌。
归田乐
佚名（宋代）

水绕溪桥绿。泛苹汀、步迷花曲。衣巾散馀馥。种竹更洗竹。咏竹题竹。日暮无人伴幽独。光阴双转毂。可惜许、等闲愁万斛。世间种种，只是荣和辱。念足又愿足。意足心足。忘了眉头怎生蹙。
四乡僧求语
释居简（宋代）

夔到恭涪四五州，共他三十六江秋。南来衲子知多少，那个随流解截流。
早发灵芝望九华寄杜员外使君
曹汾（唐代）

戴月早辞三秀馆，迟明初识九华峰。嵯嵯玉剑寒铓利，

袅袅青莲翠叶重。奇状却疑人画出。岚光如为客添浓。

行春若到五溪上，此处褰帷正面逢。
寄宣议大师英公
范杲（宋代）

西游久不得师书，睹物相思展篆图。
情厚未忘莲社约，分深曾伴橘洲居。
青云作阵宜长卧，白酒资吟莫破除。
见说近来挥彩笔，字皆飞动有功夫。
寓题述怀
徐夤（唐代）

大道真风早晚还，妖讹成俗污乾坤。宣尼既没苏张起，

凤鸟不来鸡雀喧。刍少可能供骥子，草多谁复访兰荪。

尧廷忘却征元凯，天阙重关十二门。
依韵和毅夫即事五首 其一
陆佃（宋代）

昨日红裳伴燕游，渚花争好草争柔。依稀黄鸟浑相识，期刻青山卒未休。

风似去年搴翠幕，雨分明日与芳洲。即今太守无佳句，空愧当时宋采侯。
洛中寓居
张咏（宋代）

风尘籍籍伴穷迷，旋赁高斋洛水西。
绿树不知游子恨，夕阳閒水杜鹃啼。
苔侵旧径来人绝，花满南轩翠竹低。
自笑诗书冷无味，抱琴阶下草萋萋。
和崔公度家风琴八首007
王安石（宋代）

系身高处本无心，万窍鸣时有玉音。
欲作镆耶为物使，知君能笑不祥金。
送诚斋二首
袁说友（宋代）

谁作朝阳一凤鸣，公朝今复叹斯人。
抗章宁夺三军帅，去国尤轻一叶身。
政以青蒲姑夕驻，更闻白简为前陈。
只今小试回天力，它日擎天看柱臣。
郡斋书怀
葛胜仲（宋代）

暂摆尘劳坐燕居，野人偏与世情疏。马牛价杂慵钩距，凫鹜行情厌簿书。

同醉径须邀绿竹，盗香无复念红蕖。不持黄卷来遮眼，可惜炎天化日舒。
逍遥咏
宋太宗（宋代）

丹丘雾彩好林峦，尽是天宫不死仙。
常与神人为窟宅，能兴风雨秀山川。
溪头云出摇红叶，谷口村稀伴碧烟。
题品洞门房密秘，隐藏踪迹恐相传。
嘲父
陆子（唐代）

陆馀庆，笔头无力觜头硬。一朝受辞讼，十日判不竟。

（先是人有嘲陆者云：说事则喙长三寸，判事则手重五斤）
自和因思国史燕穆之传称其知明州革轻悍斗争
晁说之（宋代）

燕公未肯祖虚无，悍俗归仁举国书。
莫道邦人都背德，壁间犹有海潮图。
赠范十八
吕本中（宋代）

君去留不得，我穷前未闻。如何出笼鹤，更送离山云。

岁晚逢同志，人稀莫离群。肯思临别语，只用十年勤。
萧寺晨钟
朱子春（清代）

上界钟声响遏云。西风吹梦醒尘氛。禅林初日盘空出，莲塔馀音趁晓闻。

常共佛怀殷利济，早窥民隐惕忧勤。山城绝少繁丝竹，坐听蒲牢息众纷。
临邑晚眺
孙理（清代）

晚照晴开万井烟，凭高秋意满山川。催寒砧杵连村落，截雨虹霓挂海天。

南国苍茫迷远望，西风摇落感流年。泺源两度吟黄叶，又听犁城八月蝉。
导引·治平天子
佚名（宋代）

治平天子，景至肇严禋。华玉礼威神。六龙齐捧銮舆动，采仗转钩陈。归来瑞气满清晨。金石舜韶新。楼前山鹤衔书下，天地已为春。
澄江八景 其二 巫门夜雨
俞远（元代）

巫子门前沙拥波，泊舟黑夜雨滂沱。龙呼匣剑辞人去，鸟作飞车送鬼过。

剪烛频昏抄细字，看天未旦起狂歌。玉关何处头如雪，明月长竿还挂蓑。
山居十首
薛嵎（宋代）

古调今谁弹，至乐非外假。
渊明爱无弦，此意知者寡。
放鹤未归来，时倚长松下。
旁观彼何人，笑我衣裳野。
武林买蜡梅栽在园
韩淲（宋代）

移得西湖一种来，小园已是十年栽。输香浅色霜风晚，合与幽人子细开。
与仲弥性同次唐人二诗韵
李衡（宋代）

尽日困登陟，跏趺聊对床。
岩空眩层碧，草细函幽香。
吊古谩秋思，开尊延月光。
随身不竿木，作戏且逢场。
天面无纤霭，平川灏气吞。
搘筇临阁道，拂石憩云根。
柳映山前路，烟摇水北村。
醉归风满袖，斜月在蓬门。
舟次
王令（宋代）

梢梢修竹夹溪斜，树系孤逢白浅沙。
风力引云行玉马，水光流月动金蛇。
村酤客聚还成市，晚钓舟横便当家。
山野生涯本闲暇，谁令客子自劳嗟。
几上人名所乘舟曰钓月庵求诗为赋二首 其一
刘一止（宋代）

古德杖头挑，今师竿下取。月满体自如，清光无处所。
甘露岩
杨咸章（宋代）

屈曲山腰一径通，乱云芳草思无穷。尘埃从此去人远，我欲诛茅寄一峰。
酬袁守方秋崖遗宝带桥诗以雇我老非题柱客
包恢（宋代）

临渊似平陆，徐行若安土。
推此以扶颠，屹然中流柱。
登洪庆观河亭
高昌（宋代）

霜旄行郡试寻幽，一曲围垣绕县周。
山色迎人来黛嵋，河声惊梦撼黄流。
禹门水迥乡关月，济庙烟连草树秋。
遥指天南嵩洛近，烟云何处望神州。
榆钱
孔平仲（宋代）

镂雪裁绡个个圆，日斜风定稳如穿。凭谁细与东君说，买住青春费几钱。
题蒋山
李梅磵（宋代）

登临要说六朝遗，一个乾坤几合离。
豪杰已随流水去，兴亡只有此山知。
古松隔道招游客，丹对斜阳话旧时。
寄语老僧珍此壁，百年后有古人诗。
辰州马观察送酒二首 其一
王庭圭（宋代）

壶头直下开边郡，勋业谁如马伏波。还见远孙持汉节，坐令千骑拥雕戈。
游岳麓寺三首
张嵲（宋代）

杖策松门兴未穷，更过金地雨花中。
山泉淅沥通幽户，林叶萧森下晚风。
目极平皋方苍莽，烟深城郭自空濛。
他年襆被僧房宿，聊与支郎话色空。
北苑侍宴杂咏诗·风
徐铉（宋代）

昨朝才解冻，今日又开花。帝力无人识，谁知玩物华。
鼓山限韵一首
黄衷（明代）

立马长松傍午原，仍看青霭逗云根。钟声细认林端梵，草色平连石上樽。

泉迸灵源萦古涧，茗酣春味破新园。兹游况是初晴后，徙倚天风瞰海门。
高士湖
张谦（清代）

凉风瑟瑟起菰蒲，九十九峰青此湖。高士不来鹤飞去，沙堤剩有月轮孤。
咏王烈女 其二
张熙（宋代）

容毁不复全，臂断为复续。此身冰与玉，肯为强暴辱。

落落清风岭，哀哀摩笄山。此心等铁石，生死须臾间。

吾不见侍中溅血有几许，杲卿骂贼谁为侣。丈夫就义自古难，吁嗟乎，王烈女！
更漏子·露华高
晏几道（宋代）

露华高，风信远，
宿醉画帘低卷。
梳洗倦，冶游慵，
绿窗春睡浓。
彩条轻，金缕重，
昨日小桥相送。
芳草恨，落花愁，
去年同倚楼。
振衣亭
韩日缵（明代）

独上乾坤一草亭，振衣千仞入穷冥。仰空长啸真孤绝，只有天垂四面青。
韦侍郎挽词 其一
徐积（宋代）

彻殡哀铃动，蒙棺素币舒。明旌先启路，画翣侧随车。

长夜玄堂近，平生燕坐虚。须臾泉户阖，挽绋且徐徐。
棹歌九章寄彭鹤林 其七
白玉蟾（宋代）

黄昏杳无人，孤江但翠竹。惟有白鹭鸶，伴我舟中宿。
乐天是月长斋鄙夫此时愁卧里闾非远云雾难披因以…惊禅
刘禹锡（唐代）

五月长斋月，文心苦行心。兰葱不入户，薝卜自成林。不不不不不不不不——刘禹锡

护戒先辞酒，嫌喧亦彻琴。尘埃宾位静，香火道场深。不不不不不不不不——白居易

我静驯狂象，餐馀施众禽。定知于佛佞，岂复向书淫。不不不不不不不不——刘禹锡

阑药凋红艳，庭槐换绿阴。风光徒满目，云雾未披襟。不不不不不不不不——白居易

树为清凉倚，池因盥漱临。蘋芳遭燕拂，莲坼待蜂寻。不不不不不不不不——刘禹锡

舍下环流水，窗中列远岑。苔斑钱剥落，石怪玉嶔岑。不不不不不不不不——白居易

鹊顶迎秋秃，莺喉入夏瘖。绿杨垂嫩色，綖棘露长针。不不不不不不不不——刘禹锡

散秩身犹幸，趋朝力不任。官将方共拙，年与病交侵。不不不不不不不不——白居易

徇乐非时选，忘机似陆沈。鉴容称四皓，扪腹有三壬。不不不不不不不不——刘禹锡

携手惭连璧，同心许断金。紫芝虽继唱，白雪少知音。不不不不不不不不——白居易

忆罢吴门守，相逢楚水浔。舟中频曲晏，夜后各加斟。不不不不不不不不——刘禹锡

浊酒销残漏，弦声间远砧。酡颜舞长袖，密坐接华簪。不不不不不不不不——白居易

持论峰峦峻，战文矛戟森。笑言诚莫逆，造次必相箴。不不不不不不不不——刘禹锡

往事应如昨，馀欢迄至今。迎君常倒屣，访我辄携衾。不不不不不不不不——白居易

阴魄初离毕，阳光正在参。待公休一食，纵饮共狂吟。不不不不不不——刘禹锡
客有题问政丹房云长松露鹤巢古树穴苍鼠喜而作为五言 其四
唐桂芳（明代）

山川铲削痕，开辟自太古。孤筇逐春风，翩翩燕方乳。

楼台付劫灰，池馆尽荒莽。得非群仙居，下令六丁取。

老生夙昔游，岁运机发弩。相将把紫箫，月明教鹤舞。
摘鬓间白发有感
李纲（宋代）

吾生足忧患，未老头已白。鬓间垂素丝，揽镜聊一摘。

星星去虽欣，种种鲜还戚。颇愁日增多，尽拔复何益。

追思少年时，绿发光且泽。森然茂云松，岂谓少堪惜。

自从多病后，脱落露广额。蒲柳姿易衰，日与风霜迫。

萧萧不胜梳，扰扰仅盈搦。安能上指冠，常恐吹堕帻。

年来涉艰虞，更复非夙昔。奔驰动万里，漂泊继三谪。

从横蹈危机，侈哆困烦啧。交游莫援手，仇怨惟下石。

素标宜满头，斑鬓未为逼。何年运河车，溯补泥丸宅。

华颠复变鬒，去作烟霞客。憔悴楚江滨，岁晚将何获。
鹿苑寺一击轩二首
李长民（宋代）

密密堂堂悟有时，躁求那便契精微。
凭谁举似圆居士，好助香岩证上机。
满江红
马伯升（宋代）

人品如君，人尽道，士林横绝。那更是、关西流庆，三山英杰。欣遇当年神降日，又逢初度阳生月。把八千余岁祝君龄，为君说。

君自有，封侯骨。君不是，栖鸾客。况如今东阁，正收人物。坦腹素知王逸少，求贤不必商岩说。便明朝、有诏自天来，君王礼。
送沈太博粹滑台
苏颂（宋代）

早岁淮阳宰邑初，相君连上荐能书。
新从墨绶诸侯国，便领油泥别驾舆。
东郡提封今辅屏，南都接轸旧乡闾。
优游乐职人应羡，官便家荣两莫如。
赠医士刘子中
张羽（明代）

伯休无二价，长房惟一壶。真隐不在山，何必去京都。

通籍游金闺，观化眺神区。搴萝采石肉，潜波揽江珠。

焚香降天老，稽首皇农书。制之轩光灶，湛然粗秽除。

含精就日养，辅世事其余。起遥龟鹤年，高眄凌桑榆。

哀哉仓扁徒，忘已要名誉。当年不自保，千载回翳如。
次韵答庐陵张新恩
萧立之（宋代）

庭户无人斗鹊堕，藓径屐痕无半个。玲珑一骑薰风前，惊起胡床橐驼座。

长身苍髯江梅间，麒麟初脱十二闲。谁教驱策落何处，水石龃龉山连环。

笔头不识周鼎重，学古胸宽有云梦。才大万牛挽不前，时来八风吹不动。

寒香含著西风花，汉宫寿斝倾天家。不愁旱火成焦土，黄头奴来请行雨。
馆中见秋海棠
孙思敬（清代）

又值秋风七月天，我来合唤海棠颠。金钗十二分行列，看遍名花不要钱。
送王广渊郎中知颍州
刘攽（宋代）

二月颍河春水生，樯乌相望使君行。东风不起惊涛势，迟日何君短驿程。

坐有图书欢傲吏，静看鱼鸟忘专城。汉庭良守谁先赏，会见胶东举相成。
时鸟
陆游（宋代）

日出鸣布谷，月落鸣子规，一气之所感，彼亦不自知。
架犁最晚至，适当农事时；丁壮戴星出，力作孰敢迟。
鸣者既有警，闻者得以思；乃知失时辈，强聒终何为？百舌亦能言，今默乃其宜。
我作时鸟篇，用继豳人诗。
把酒对月歌
唐寅（明代）

李白前时原有月，惟有李白诗能说。
李白如今已仙去，月在青天几圆缺？
今人犹歌李白诗，明月还如李白时。
我学李白对明月，月与李白安能知！
李白能诗复能酒，我今百杯复千首。
我愧虽无李白才，料应月不嫌我丑。
我也不登天子船，我也不上长安眠。
姑苏城外一茅屋，万树梅花月满天。(梅花 一作：桃花)
读东都赋有作
屈大均（明代）

兰台三赋大文章，此日东都恨未央。更造人伦思建武，重新天命望南阳。
戒杀八首 其六
吕本中（宋代）

愿君普断杀，能益君寿数。子孙亦长年，皆以不杀故。

君子远庖厨，非有意于善。但能观自身，此理即可见。
谒侍郎李先生
程公许（宋代）

赋就凌霄意欲仙，却飞霞佩武陵源。
桃花总是甘棠旧，重与郎君憩鹿轓。
法惠寺横翠故
苏轼（宋代）

朝见吴山横，暮见吴山纵。
吴山故多态，转侧为君容。
幽人起朱故，空洞更无物。
惟有千步冈，东西作帘额。
春来故国归无期，人言悲秋春更悲。
已泛平湖思濯锦，更看横翠忆峨眉。
雕栏能得几时好，不独凭栏人易老。
百年兴废更堪哀，悬知草莽化池台。
游人寻我旧游处，但觅吴山横处来。
甘泉宫瓦砚歌
刘硕辅（清代）

汉武皇帝求神仙，嶕峣宫殿开甘泉。珉墀扣砌事奇丽，匠作输尽司农钱。

漆丹细捣铜为瓦，甄宫岂出昆吾下。武都之泥千牛徵，雷橐风炉入陶冶。

长尺有五厚寸横，五寸其面光坚晶。唇则花之背乃铁，神工苦篆镌长生。

市儿只解购钱刀，吊古谁谱宏农陶。风磨雨蚀发光怪，玄云坐见滃秋毫。

金鱼玉碗飘零早，片瓦流传至今少。焉得兰台隃麋丸，通天试上初明表。
明日
李商隐（唐代）

天上参旗过，人间烛焰销。谁言整双履，便是隔三桥。

知处黄金锁，曾来碧绮寮。凭栏明日意，池阔雨萧萧。
美人
沈云卿（宋代）

十三学绣傍金窗，十六梳头压大拜。
色比昭阳人第一，才同江夏士无双。
送提刑刘峤解印还朝二首 其一
张守（宋代）

赠君吉水麝煤之玄玉，毗陵兔颖之毛锥。玄玉磨研胜点漆，毛锥挥洒如印泥。

增光缠龙之大字，焕发吐凤之英词。玉旒光边借前箸，便好再勒中兴碑。
和圣俞农具诗十五首其一田庐
王安石（宋代）

田父结田庐，聊容一身息。
呼儿取茅竹，不借乡人力。
起行庐旁朝，归卧庐下夕。
悠悠各有愿，勿笑田庐窄。
春日
赵𪛌之（宋代）

拂床攲枕昼初长，好梦惊回燕语忙。深竹有花人不见，直应风转得幽香。
般水
杨弘道（元代）

般水出南山，辈行渑与淄。虽然未知名，亦有神司之。

惟人神之主，主乱荒神祠。冥冥西南去，河伯多礼仪。

溯流接伊洛，泾渭同遨嬉。漆沮品秩下，不敢相追随。

朅来通汉沔，增大西南时。泓澄潜怪珍，名号遐方知。

冯夷御白马，导我朝天池。长淮涌巨浪，阴兽翻修鬐。

蹭蹬返故溪，岁旱流如丝。敢论尾闾泄，甘受蹄涔欺。

三山兴云气，拥掩从灵旗。云是东海君，按节巡方维。

不言恐失人，自献诚非宜。二者当处一，故作般水诗。